Predkladacia správa

Vláda SR na svojom rokovaní dňa 28.9.2005 prerokovala Správu o súčasnej situácii a možných rizikách ďalších vplyvov Projektu KIA/Hyundai na verejné financie. Z predloženého materiálu vyplynulo, že potenciálne riziká môžu dosiahnuť až 5,8 mld. Sk. Preto bolo uložené ministrovi hospodárstva intenzívne rokovať so zainteresovanými stranami, minimalizovať v materiáli pomenované riziká a o výsledku informovať vládu do 15. októbra 2005.
V uplynulých dvoch týždňoch bolo niekoľko pracovných rokovaní za účasti podpredsedov vlády a ministrov financií a hospodárstva, štátneho tajomníka MF SR, primátora mesta Žilina, zástupcov kórejských investorov a ďalších subjektov participujúcich na Projekte.
Niektoré pomenované riziká už nebolo možné zvrátiť, pretože realizačné práce boli vo vysokom štádiu rozpracovanosti (napr. vo vodnom hospodárstve), niektoré pri prechodnom znížení predstavovali reálnosť výdavkov v blízkom období (napr. cestná komunikácia). Preto sa MH SR a MF SR pri minimalizácii nákladov venovali vybraným pomenovaným rizikám, konkrétne regionálnemu rozvoju mesta Žiliny, záväzku zabezpečiť ubytovacie kapacity pre zamestnancov investorov a ich rodiny v Bratislave a regionálnemu rozvoju obcí, v katastri ktorých sa investícia buduje. Treba zdôrazniť, že rozsah záväzkov slovenských strán bol koncipovaný veľkoryso a investorom v zásade zabezpečoval bezplatné užívanie napr. ubytovacích a školiacich kapacít na päť rokov. Na základe tejto skutočnosti bolo potrebné o znížení nákladov rokovať aj so zástupcami investorov. 
Niektoré položky regionálneho rozvoja meste Žiliny bude potrebné posúdiť aj z hľadiska dodržiavania pravidiel štátnej pomoci.
Z pôvodne kvantifikovaných potenciálnych rizík pre verejné financie sa dospelo k dodatočným objektívnym potrebám, ktoré majú nielen objektívny, ale aj subjektívny pôvod.
Základným nedostatkom a dôvodom, z ktorého sa následne odvíjali potreby dodatočných zdrojov, boli:
•	absolútne nezvládnutá príprava projektu či už z hľadiska organizačného, projektového, finančného, technického a ľudských zdrojov,
•	nevhodná komunikácia s vlastníkmi pozemkov, s orgánmi samosprávy – obcami a VÚC, štátnymi orgánmi a ďalšími subjektami, ktorých rozhodnutia resp. stanoviská ovplyvňovali zvyšovanie nákladov,
•	dlhodobé neinformovanie vlády o potenciálnych rizikách zo strany bývalého ministra hospodárstva.

                       Dodatočné vplyvy KIA/HM na štátny rozpočet   			v tis. Sk 
	2004 - 2010	
Regionálny rozvoj mesta Žiliny	891 295	
Ubytovanie v Bratislave	205 304	
Pozemky pod závody a infraštruktúru	805 766	
Ďalšie vplyvy inej podpory štátu	1 014 585	
Regionálny rozvoj obcí	159 000	
Spolu	3 075 950	

Dodatočné potreby vyvolané Projektom KIA/Hyundai sa znížili z 5,8 mld. Sk na 3,1 mld. Sk v čistom vyjadrení.
Náklady na jednotlivé položky regionálneho rozvoja mesta Žiliny a vybudovanie obytného súboru v Záhorskej Bystrici vrátane participácie na týchto nákladoch kórejskými investromi sú výsledkom dohody všetkých strán, t.j. MH SR,  investora a mesta Žiliny. 
Materiál nebol predmetom medzirezortného pripomienkového konania, bol však prerokovaný so štátnym tajomníkom MF SR Tvaroškom.